แนะประชาชนร่วมป้องกันอัคคีภัยช่วงตรุษจีน กำชับการประปาส่วนภูมิภาค ตรวจสอบหัวจ่ายน้ำดับเพลิง
นายทรงศักดิ์ ทองศรี รัฐมนตรีช่วยว่าการกระทรวงมหาดไทย เปิดเผยว่า ช่วงเทศกาลตรุษจีนของทุกปี ชาวไทยเชื้อสายจีนนิยมจัดเตรียมชุดเซ่นไหว้บรรพบุรุษ โดยมีการจุดธูปเทียน เผากระดาษเงินกระดาษทองเพื่อเซ่นไหว้เจ้าที่และเทพเจ้า ทั้งนี้เพื่อความปลอดภัยและสร้างความมั่นใจให้แก่ประชาชนจึงสั่งการการประปาส่วนภูมิภาค หรือ กปภ. ตรวจสอบความพร้อมของหัวจ่ายน้ำดับเพลิงให้อยู่ในสภาพพร้อมใช้งาน หากเกิดเหตุอัคคีภัยหรือสถานการณ์ฉุกเฉินในพื้นที่ ซึ่งหัวจ่ายน้ำดับเพลิงถูกออกแบบให้เชื่อมต่อกับท่อเมนของ กปภ. และติดตั้งไว้ในจุดที่สะดวกและเข้าถึงง่าย เพื่อให้เจ้าหน้าที่ดับเพลิงทำงานได้อย่างรวดเร็ว และใช้ในสถานการณ์ฉุกเฉินได้จริง อย่างไรก็ตาม ในช่วงที่มีการแพร่ระบาดของเชื้อไวรัสกลายพันธุ์โอมิครอน (Omicron) ซึ่งเป็นสายพันธุ์ที่แพร่กระจายได้ง่ายและเร็วกว่าสายพันธุ์เดลต้า การฉลองเทศกาลตรุษจีนจำเป็นต้องเพิ่มมาตรการป้องกันให้เข้มข้นกว่าเดิม นอกจากต้องฉีดวัคซีนแล้ว ยังต้องป้องกันด้วยการสวมใส่หน้ากากอนามัย ล้างมือบ่อยๆ และรักษาระยะห่างระหว่างบุคคล ตลอดจนหันมาใช้แอปพลิเคชัน หรือสื่อออนไลน์สั่งซื้อชุดเซ่นไหว้ แทนการเดินเลือกซื้อในตลาดและสถานที่แออัด ลดอัตราผู้ติดเชื้อโควิด-19หากพบเห็นหัวจ่ายน้ำดับเพลิงชำรุดหรือเสียหาย โปรดแจ้งข้อมูลแก่เจ้าหน้าที่ เพื่อเข้าซ่อมแซมให้ใช้งานได้ตามปกติ แจ้งรายละเอียดได้ที่ กปภ.สาขาใกล้เคียง หรือ PWA Contact Center 1662 ตลอด 24 ชั่วโมง